Σύσταση Υπηρεσίας Εντελλομένων Εξόδων στο Γενικό Λογιστήριο του Κράτους - Υπουργείο Οικονομικών για το Υπουργείο Τύπου και Μέσων Μαζικής Ενημέρωσης. Στο Γενικό Λογιστήριο του Κράτους - Υπουργείο Οικονομικών συνιστάται Υπηρεσία Εντελλομένων Εξόδων, η οποία λειτουργεί στο Υπουργείο Τύπου και Μέσων Μαζικής Ενημέρωσης, σε επίπεδο αυτοτελούς τμήματος και υπάγεται στην Κεντρική Υπηρεσία του Υπουργείου Οικονομικών (άρθ. 1 Π.Δ. 284/88 και άρθ. 22 Π.Δ. 79/90). Η συνιστώμενη Υπηρεσία έχει τις αρμοδιότητες που αναφέρονται στο άρθρο 43 του Π.Δ. 284/1988 «Οργανισμός του Υπουργείου Οικονομικών» (Α. 128), όσον αφορά τις δαπάνες των Υπηρεσιών του Υπουργείου Τύπου και Μέσων Μαζικής Ενημέρωσης. Της ανωτέρω Υπηρεσίας προΐσταται υπάλληλος των κλάδων Δημοσιονομικών του Υπουργείου Οικονομικών, ΠΕ ή ΤΕ ή ΔΕ κατηγορίας ή των αντιστοίχων προσωρινών κλάδων Για τη στελέχωση της Υπηρεσίας Εντελλομένων Εξόδων στο Υπουργείο Τύπου και Μέσων Μαζικής Ενημέρωσης, συνιστώνται οι κατωτέρω θέσεις, κατά κλάδο, οι οποίες προστίθενται στις υπάρχουσες οργανικές θέσεις των αντίστοιχων κλάδων του Γενικού Λογιστηρίου του Κράτους του Υπουργείου Οικονομικών. α. Κλάδος ΠΕ - Δημοσιονομικών: Τρεις (3) θέσεις. β. Κλάδος ΤΕ - Δημοσιονομικών: Μία (1) θέση και γ. Κλάδος ΔΕ - Δημοσιονομικών: Μία (1) θέση. Η ισχύς των διατάξεων του παρόντος αρχίζει από την 1 η Ιανουαρίου 1995. Στον Υπουργό Οικονομικών αναθέτουμε τη δημοσίευση και εκτέλεση του παρόντος Π. Δ/τος.